Vi kigger ind i en udvikling, hvor flere og flere unge ser tv via spilkonsoller, og derfor er det vigtigt, at de yngre brugere også kan møde DRs indhold der, mener DR.

Fra mandag bliver det muligt at se DR-programmer ved hjælp af en app til PlayStation 3 og 4.

"Vi skal selvfølgelig sørge for, at befolkningen også kan se programmer på nettet, når vi oplever en udvikling, der bevæger sig den vej. Den måde, vi i dag tilgår indhold på nettet, er i vidt omfang ved hjælp af apps. Det er jo ikke kun ved at rode rundt i en browser, at vi finder indhold på nettet," siger udviklingschef i DR Medier Anders Kappel.

DR tilbyder flere adgange til at se DR TV, så det er nemt at se for eksempel dagens afsnit af julekalenderen, DR3’s tema om kærestesorger og den seneste udgave af TV-Avisen.

HDMI-kabler fra computeren, Chromecast, Airplay, apps til smart-tv (HbbTV) og Apple TV hører til blandt de forskellige alternativer.

"I DR har vi til opgave at stille vores indhold frit tilgængeligt, og derfor er vi glade for at kunne præsentere en app, som gør det muligt for især unge at bruge DRs indhold," siger Anders Kappel.